গত বছর বাজেট পেশের সময়েই মারা গিয়েছিলেন ইউপিএ-র শরিক দলের নেতা তথা প্রাক্তন কেন্দ্রীয় মন্ত্রী ই আহমেদ। বাজেট পেশ না করা পর্যন্ত তাঁর মৃত্যু ঘোষণা করা হয়নি বলে তখন অভিযোগ করেছিলেন আহমেদের পরিবারের লোকেরা। এমনকী পরিবারের সদস্যদের সে সময় হাসপাতালে দেখাও করতে দেওয়া হয়নি। শেষ পর্যন্ত সনিয়া ও রাহুল গাঁধী ছুটে গিয়ে মধ্যস্থতা করেন। আজ ই আহমেদের স্মরণে ‘গণতন্ত্র বাঁচাও’ সম্মেলনে গিয়ে নাম না করে মোদীকে খোঁচা দিলেন রাহুল। এ দিনের অনুষ্ঠানে সিপিএমের মহম্মদ সেলিম, সিপিআইয়ের ডি রাজা-সহ অন্য দলের নেতারাও ছিলেন। রাহুল বলেন, ‘‘রাজনীতিতে সাধারণত দু’ধরনের লোক থাকেন। এক পক্ষ শুধুই নিজেদের নিয়ে ভাবেন। ভাবমূর্তি বাড়ানোটাই তাঁদের একমাত্র চিন্তা। আর এক পক্ষ রাজনীতির ঊর্ধ্বে উঠে একটি প্রতিষ্ঠান হয়ে ওঠেন। ই আহমেদ দ্বিতীয়ের দলে।’’ রাহুল নাম না করলেও কংগ্রেস নেতাদের ব্যাখ্যা, প্রথম পক্ষ বলতে মোদীর কথাই বলেছেন কংগ্রেস সভাপতি। হাসপাতালে কী ভাবে আহমেদের পরিবারের প্রতি অবিচার করা হয়েছে, এ দিন সেই প্রসঙ্গও তুলে ধরেন রাহুল। অনুষ্ঠানে থাকতে পারেননি সনিয়া গাঁধী। তাঁর বিবৃতি পড়ে শোনানো হয়।